**Η ΦΩΝΟΛΟΓΙΚΗ ΕΠΙΓΝΩΣΗ/ ΕΝΗΜΕΡΟΤΗΤΑ ΣΤΟ ΝΗΠΙΑΓΩΓΕΙΟ**

*ΑΡΕΤΗ ΓΑΛΑΝΗ*

*ΣΥΝΤΟΝΙΣΤΡΙΑ ΕΚΠΑΙΔΕΥΤΙΚΟΥ ΕΡΓΟΥ ΝΗΠΙΑΓΩΓΩΝ*

* **Η *Φωνολογική Επίγνωση* είναι μια από τις τέσσερις μεταγλωσσικές δεξιότητες που αφορούν στα τέσσερα δομικά συστατικά της γλώσσας: το φωνολογικό, το σημασιολογικό, το συντακτικό και το πραγματολογικό.**
* **Αναφέρεται στις βασικές μονάδες της ομιλίας, καθώς και στους κανόνες που τις διέπουν, με βάση τους οποίους συνδυάζονται ώστε να συγκροτήσουν λέξεις. Η καλλιέργειά της οδηγεί στη σαφή κατανόηση ότι οι λέξεις αποτελούνται από διακριτά μέρη, τα φωνήματα και τις συλλαβές.**
* **Μελέτες έχουν δείξει ότι η ικανότητα των παιδιών της προσχολικής ηλικίας να χειρίζονται συνειδητά τις φωνολογικές μονάδες του λόγου, προτού διδαχθούν ανάγνωση και γραφή, μπορεί να καλλιεργηθεί.**
* **Η έρευνα υπογράμμισε την εξαιρετικά σημαντική σχέση μεταξύ Φωνολογικής Επίγνωσης και αναγνωστικής δεξιότητας και ορθογραφίας. Οι μαθητές που ξεκινούν την Α’ τάξη Δημοτικού με χαμηλή Φωνολογική Επίγνωση, δυσκολεύονται περισσότερο στην ανάγνωση και στην ορθογραφία.**
* **Τα παιδιά εκείνα τα οποία, παρότι εκπαιδεύτηκαν κατά τη διάρκεια της προσχολικής τους εκπαίδευσης, δυσκολεύονται στον εντοπισμό των λέξεων και στο χειρισμό των φωνολογικών μονάδων, εντάσσονται σε ομάδα κινδύνου και ενδέχεται να αντιμετωπίσουν δυσκολίες στην εκμάθηση της ανάγνωσης και της γραφής, ή να παρουσιάσουν Ειδικές Μαθησιακές Δυσκολίες.**

**Λέξεις**

* Αρχικά, καλό είναι να καθοδηγήσουμε τα νήπια να αισθητοποιήσουν τις λέξεις, να αντιληφθούν δηλαδή την ύπαρξη αυτών των γλωσσικών μονάδων μέσω όλων των αισθητηριακών οδών, είτε βρίσκονται μόνες τους, είτε μέσα σε μια μικρή πρόταση, με χρωματιστά καρτελάκια, παλαμάκια, άλλες κινήσεις με το σώμα, ήχους από μουσικά όργανα, διαφορετικές γεύσεις, τις ίδιες τις λέξεις γραμμένες, με χρήση γυαλόχαρτου, με εικόνες κλπ.

**Συλλαβές**

Καθοδηγούμε τα νήπια να αισθητοποιήσουν τις συλλαβές, καθώς η συλλαβή είναι η μονάδα του ήχου που γίνεται αρχικά αντιληπτή.

* **Εύρεση ομοιοκαταληξίας. *Εντολή:*** «Άκουσε τις λέξεις που θα σου πω και πες μου αν φτιάχνουν ποιηματάκι» πχ: χέρι-Μαίρη, μόνος-πόνος, σανίδα-καρύδα, βρέχει-τρέχει, ψαλίδι-κότα, μαρκαδόρος– μολύβι, αστείο-σχολείο, φύλλο-ξύλο, τραπέζι-βιβλίο». Αναφέρω χωριστά κάθε ζευγάρι λέξεων και περιμένω την απάντηση.
* **Παραγωγή ομοιοκαταληξίας. *Εντολή:*** «Θα σου λέω ένα μισοτελειωμένο ποιηματάκι κι εσύ θα το συμπληρώνεις» πχ: θέλω να φάω μια πατάτα/ή αλλιώς μια… , Βρέχει, βρέχει η βροχή κι είμαστε…, Έξω απ’ το παραθυράκι/είδα ένα… , Μου αρέσει το πεπόνι/ και το όμορφο …
* **Ανάλυση λέξης σε συλλαβές *Εντολή:*** «Θέλω να χωρίσεις σε κομματάκια/συλλαβές (εισάγουμε και τη λέξη συλλαβή) τη λέξη που θα σου πω και να μου τα πεις ένα ένα ξεχωριστά» πχ: μπάλα, μαμά, παίζω, ελάφι, όνομα, Μαρία, ελέφαντας κλπ.
* **Σύνθεση συλλαβών *Εντολή:*** «Μπορείς να μαντέψεις ποια λέξη λέω;» πχ: που-λί, για-γιά, πο-τά-μι, φα-γη-τό, νη-πια-γω-γεί-ο κλπ.
* **Ομοιότητα συλλαβής έναρξης (αρχική συλλαβή) *Εντολές:*** «Ελάτε να βρούμε λέξεις που αρχίζουν από την ίδια συλλαβή/κομματάκι» «Θα σου πω δύο λέξεις και θα μου πεις αν έχουν την πρώτη τους συλλαβή/το πρώτο κομματάκι ίδιο» και αργότερα: «θα σου πω τρεις λέξεις και θα μου πεις ποια δεν ταιριάζει» πχ: σύκο-σύννεφο-τόπι, καπέλο- καλάμι- γάτα, κύμα-βιβλίο-κήπος κλπ.
* **Ομοιότητα συλλαβής λήξης (τελική συλλαβή) *Εντολές ανάλογες με την παραγωγή και τον εντοπισμό ομοιότητας συλλαβής έναρξης.***

**και φωνήματα (φωνούλες)**

Στη συνέχεια περνάμε στη φωνημική κατάτμηση, το χωρισμό δηλαδή των λέξεων σε φωνήματα

* **Διάκριση αρχικού φωνήματος *Εντολή:*** «Θα σου πω μια λέξη και θα μου πεις ποια φωνούλα ακούς πρώτη/από ποια φωνούλα αρχίζει» πχ: έχω, Έλενα, ζάχαρη, θύμωσα, σκόνη (αρχίζουμε από τονισμένα φωνήεντα).
* **Διάκριση τελικού φωνήματος *Εντολή:*** «Θα σου πω μια λέξη και θα μου πεις ποια φωνούλα ακούς τελευταία/σε ποια φωνούλα τελειώνει η λέξη» πχ: αυλή, Μυρτώ, πάρε, αργός, Κώστας (αρχίζουμε από τονισμένα φωνήεντα).
* **Σύνθεση φωνημάτων *Εντολή:*** «Θα σου πω μερικές φωνούλες στη σειρά και να δούμε αν μπορείς να μαντέψεις ποια λέξη λέω» πχ: ν-α, μ-ε, σ-ε, έ-χ-ω, ώ-ρ-α, ρ-ύ-ζ-ι κλπ (αρχίζουμε από διγράμματες λέξεις)

**Σημειώσεις:**

* Αρχικά, διδάσκουμε τη νέα γνώση και κάνουμε οπωσδήποτε όλοι μαζί μερικά παραδείγματα.
* Η καλλιέργεια της Φωνολογικής Επίγνωσης γίνεται προφορικά, μπορούμε όμως να την υποβοηθήσουμε και με πολυτροπικές αναπαραστάσεις. Χρησιμοποιούμε πάντα παιγνιώδεις τρόπους για να κερδίσουμε το ενδιαφέρον των παιδιών, χτύπημα μουσικών οργάνων, κινήσεις σώματος, καρτελάκια, μπαλόνια, τρενάκια με βαγόνια κλπ.
* Καλό είναι να βρίσκουμε προτάσεις και λέξεις που σχετίζονται με το θέμα της ημέρας, ή να χρησιμοποιούμε τμήματα ενός παραμυθιού που μόλις διαβάσαμε, ενός γνωστού τραγουδιού ή ενός ποιήματος.
* Αρχίζουμε πάντα από το απλό κι εύκολο και συνεχίζουμε στο πιο σύνθετο και δύσκολο.
* Κατά τη διάκριση των φωνημάτων είναι ιδιαίτερα βοηθητικό να γίνονται συνδυασμένες ασκήσεις φωνολογικής επίγνωσης και ταύτισης φωνήματος – γραφήματος.
* Κάθε γράμμα έχει τη φωνή του και το όνομά του (φωνή: σ, όνομα: σίγμα, φωνή: α, όνομα: άλφα) και τα σύμφωνα δεν λέγονται κου, του, μου κλπ. Την πληροφορία αυτή την αναφέρουμε οπωσδήποτε στους γονείς κατά την πρώτη συνάντηση γνωριμίας, το Σεπτέμβρη.
* Επισυνάπτεται ενδεικτικός πίνακας αξιολόγησης Φωνολογικής Ενημερότητας.

**ΒΙΒΛΙΟΓΡΑΦΙΑ**

* «Ανάγνωση και Γραφή στην Προσχολική Εκπαίδευση» ΤΑΦΑ ΕΥΦΗΜΙΑ ΕΛΛΗΝΙΚΑ ΓΡΑΜΜΑΤΑ ΑΘΗΝΑ 2001
* «Γραφή και Ανάγνωση. Βοηθήματα για τη διδασκαλία και την εκμάθηση του γραπτού λόγου σε παιδιά ηλικίας τριών έως οκτώ ετών» ΟΕΔΒ ΑΘΗΝΑ 1998.
* «Μαθησιακές Δυσκολίες και Εκπαιδευτική Πράξη» ΣΟΥΖΑΝΑ ΠΑΝΤΕΛΙΑΔΟΥ [ΕΛΛΗΝΙΚΑ ΓΡΑΜΜΑΤΑ](https://www.politeianet.gr/ekdotis/ellinika-grammata-2369) ΑΘΗΝΑ 2008
* «Μαθησιακές Δυσκολίες και όχι Τεμπελιά» ΜΑΡΘΑ-ΜΑΡΙΑ ΦΛΩΡΑΤΟΥ ΟΔΥΣΣΕΑΣ ΑΘΗΝΑ 2009
* «Εφαρμογές Διδακτικής Αξιολόγησης και μαθησιακές Δυσκολίες» ΙΕΠ

**ΠΙΝΑΚΑΣ ΕΛΕΓΧΟΥ ΦΩΝΟΛΟΓΙΚΗΣ ΕΝΗΜΕΡΟΤΗΤΑΣ/ΕΠΙΓΝΩΣΗΣ**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **ΟΝΟΜΑ** | **ΛΕΞΕΙΣ** | **ΕΥΡΕΣΗ ΟΜΟΙΟΚΑΤΑΛΗΞΙΑΣ** | **ΠΑΡΑΓΩΓΗ ΟΜΟΙΟΚΑΤΑΛΗΞΙΑΣ** | **ΑΝΑΛΥΣΗ ΛΕΞΕΩΝ ΣΕ ΣΥΛΛΑΒΕΣ** | **ΣΥΝΘΕΣΗ ΣΥΛΛΑΒΩΝ ΣΕ ΛΕΞΕΙΣ** | **ΟΜΟΙΟΤΗΤΑ ΑΡΧΙΚΗΣ ΣΥΛΛΑΒΗΣ** | **ΟΜΟΙΟΤΗΤΑ ΤΕΛΙΚΗΣ ΣΥΛΛΑΒΗΣ** | **ΔΙΑΚΡΙΣΗ ΑΡΧΙΚΟΥ ΦΩΝΗΜΑΤΟΣ** | **ΔΙΑΚΡΙΣΗ ΤΕΛΙΚΟΥ ΦΩΝΗΜΑΤΟΣ** | **ΣΥΝΘΕΣΗ ΦΩΝΗΜΑΤΩΝ** |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |